ועדת הכספים, כנסת 20, פרוטוקול מספר 1080, 2018-06-19 12:06

משה גפני: אני מתכבד לפתוח את ישיבת ועדת הכספים.

משה גפני: אנחנו עוברים לסעיף האחרון בסדר היום והוא סירובן של חברות הביטוח למכור ביטוחים מקיפים לנהגים, דיון מהיר של חברת הכנסת עליזה לביא.

משה גפני: קיימנו דון בנושא ועכשיו אנחנו בדיון מעקב.

משה גפני: בינתיים קיבלתי עוד תלונות מכאלה שחברות הביטוח לא מבטחות אותם בעקבות תביעות שהיו.

משה גפני: עליזה, בבקשה, את יכולה להציג שוב את הנושא.

משה גפני: אנחנו צריכים לקבל תשובות.

עליזה לביא: תודה רבה אדוני על דיון המעקב.

עליזה לביא: נושא הזה הוא נושא שמשותף לכולנו.

משה גפני: תדעו שחברת הכנסת עליזה לביא מ-יש עתיד העבירה אתמול חוק שאם מישהו לא רוצה לעוד בשבת, צריך לאפשר לו את זה והוא לא יעבוד בשבת.

משה גפני: החוק עבר בקריאה שנייה ושלישית.

עליזה לביא: והחוק הזה עבר בזכות יושב ראש הוועדה.

עליזה לביא: שיתפנו פעולה.

עליזה לביא: זה חוק שעבר בניגוד לוועדת שרים.

עליזה לביא: הוא התחיל בדרך לא דרך והכנסת אמרה את דברה.

משה גפני: ניהלו נגדי מאבק גדול.

עליזה לביא: לגמרי.

עליזה לביא: כן.

משה גפני: עם הסתייגויות של השרים בתוך החוק.

עליזה לביא: אין דבר כזה ששני שרים מסתייגים וזה מגיע לכנסת.

עליזה לביא: באמת עשינו מעשה ותודה על שיתוף הפעולה.

עליזה לביא: נמשיך כך בעזרת השם גם בגיוס ובכלל.

משה גפני: יש דברים, לגופו של עניין, שנשתף פעולה.

משה גפני: מה שלא, לא.

עליזה לביא: אני לא יודעת אם אתם יודעים, אבל גם בוועדה לפניות הציבור היום הוקדש הדיון לסוגיה הזאת.

עליזה לביא: כלומר, אדוני, ביום אחד שתי ועדות בכנסת – גם ועדת הכספים וגם הוועדה לפניות הציבור – דנה בנושא.

משה גפני: זה הופך להיות נושא.

משה גפני: אני קיבלתי פניות מאנשים.

עליזה לביא: זה הופך להיות נושא.

עליזה לביא: אני מזכירה לכם שאני הייתי אורחת שלכם בכנס החשוב שלכם שנותן במה לסוגיות רבות וגם הסוגיה הזאת עלתה שם.

עליזה לביא: לא הכרנו, לא האמנו שזה קורה, התחלנו לבדוק, הגענו לכאן לדיון ראשון ונדהמנו.

עליזה לביא: הבטיחו לנו כאן הבטחות וההבטחות האלה לא ממומשות אלא להפך, אנחנו שומעים על עוד ועוד בעיות ועל עוד ועוד תלונות וחברות הביטוח נוקטות מדיניות מאוד מאוד קשה ולא מאפשרות, בניגוד למה שנאמר כאן.

עליזה לביא: אני חושבת אדוני שצריך לבוא ולראות.

עליזה לביא: אם היום הוועדה לפניות הציבור עושה דיון על הנושא הזה, זה נמצא כאן בכל מקום וזה מגיע לכולנו בדרך כזו או אחרת.

עליזה לביא: לכולנו יש ילדים, נהגים צעירים, אנשים שבכלל לא הם אלה שמעורבים אבל הרכבים על שמם.

עליזה לביא: נמצאים כאן המומחים שירחיבו בעניין הזה וייכנסו לפרטי הפרטים.

עליזה לביא: סוג של ניצול.

עליזה לביא: הרי אין כאן אלטרנטיבה.

עליזה לביא: אין כאן דרך נוספת שהמבוטח יכול לבטח ולהיות מסורב ביטוח, זה ממש כמו להיות מסורב עלייה ואנחנו הרי לא רוצים להגיע לזה.

קריאה: או מסורבת גט.

עליזה לביא: לגבי מסורבת גט, צריך אומץ הלכתי.

עליזה לביא: לגבי מסורב ביטוח, צריך אומץ של המחוקק.

משה גפני: אני לא מסכים עם חצי מילה שחברת הכנסת לביא אמרה.

משה גפני: רק בעניין הזה של הביטוח, אני אתה ביחד.

משה גפני: כל הדברים האחרים, לא.

משה גפני: אפשר לבטל את כל המצוות בתורה עם פטנטים.

משה גפני: מי היה אמור לתת תשובות?

אלעד אלקובי: רשות שוק ההון.

אלעד אלקובי: היקף התופעה, נכון להיום, גם אנחנו מקבלים לא מעט פניות, אני לא יודעים לומר את היקפה.

אלעד אלקובי: כלומר, כמה אנשים בפועל מסורבי ביטוח.

אלעד אלקובי: אני חושב שגם חבריי מהצד השני של השולחן, סוכני הביטוח, יסכימו שיש מבוטחים שהגיוני שלא מקבלים אותם לביטוח.

אלעד אלקובי: אם אנחנו מדברים על ארבע או חמש תביעות ומעלה, נראה לי ברור.

אלעד אלקובי: כל השאלה היא בעצם היכן הקו שהוא הגיוני.

אלעד אלקובי: אני חושב שהוא היה בעבר בשלוש תביעות.

אלעד אלקובי: מאז הדיון בוועדה אנחנו פרסמנו טיוטה להוסיף נדבך נוסף להר הביטוח, לאפשר גם למבוטחים, בעיקר למבוטחים, לקבל את היסטוריית התביעות שלהם בקלות ובמהירות, דבר שיאפשר נגישות למידע ומהימנות לנתונים.

אלעד אלקובי: חברות הביטוח, בחלק מהשיחות שניהלנו אתן, הבנו שיש פער בין המידע שמועבר אליהן לבין המציאות בשטח.

אלעד אלקובי: הדבר הזה עשוי לשנות קצת את תמונת המצב אבל קצת.

אלעד אלקובי: משיחות פרטניות שעשינו עם החברות, המצב הוא שאין חברה שאומרת שהיא מסרבת לכל אדם עם שתי תביעות ומעלה.

אלעד אלקובי: אכן יש חברות שאומרות למבוטחים חדשים שמגיעים אליה לראשונה, אם היו להם שתי תביעות בעבר, הן לא מוכנות לקבל אותם ברמה הפרטנית.

אלעד אלקובי: יש מצבים שנדרש אישור של חתם בחברת ביטוח.

אלעד אלקובי: כלומר, סוכן הביטוח לא יכול להפיק פוליסה אבל החתם יכול לאשר ולאחר מכן כן תופק פוליסה.

אלעד אלקובי: יש חברות שמקבלות אנשים גם עם שתי תביעות וגם עם שלוש תביעות.

משה גפני: כאילו אנחנו נמצאים באיזה דיון פילוסופי או אקדמי, אבל אנחנו לא שם.

משה גפני: אנחנו קיימנו דיון ומאז עבר זמן רב.

משה גפני: אנחנו מדינה מסודרת.

משה גפני: זה לא שיכולה לבוא חברת ביטוח ולומר שהיא לא מבטחת וכולי או סוכן ביטוח שיגיד שלא מוצא חן בעיניו הפרצוף של האיש ולכן הוא לא נותן לו ביטוח.

משה גפני: היה מדובר על כך שאתם תבואו לכאן ותגידו מה הכללים שאתם קובעים.

משה גפני: הרי צריך לקבוע כללים.

משה גפני: אין לי טענה אם תבוא חברת ביטוח או יבוא סוכן ביטוח ויגיד שנכון, אלה הם הכללים אבל יש מציאות שהאיש הזה מבחינתם מסוכן ולכן הוא צריך לקבל מכם אישור.

משה גפני: אבל אתה עכשיו אומר לי מה יש בחברות הביטוח.

משה גפני: תגיד מה הכללים.

אלעד אלקובי: זה לא מדויק.

משה גפני: מה לא מדויק?

משה גפני: שאנחנו לא מדינה מסודרת?

משה גפני: מה לא מדויק?

אלעד אלקובי: חלק מהדברים.

אלעד אלקובי: חברת ביטוח לא מחויבת לקבל כל אדם לביטוח ואנחנו מדברים על ביטוח מקיף ולא על ביטוח חובה.

אלעד אלקובי: היא מחויבת לקבל כל אדם עם ביטוח חובה, ואם היא לא רוצה לבטח, יש לו פתרון בפול.

משה גפני: זה נכון שבישיבה הקודמת דיברנו על כך שתקבעו כללים?

עליזה לביא: אני לא מבינה.

עליזה לביא: גם אם זה טוטל לוסט וגם אם זו פגיעה כשנפל עץ על הרכב, זה אותו הדבר מבחינת הביטוח.

אלעד אלקובי: אני יכול להשלים את ההתייחסות לנקודות האלה.

אלעד אלקובי: אין לי בעיה.

אלעד אלקובי: אני אשמח להתייחס.

עליזה לביא: למה אין מדרג?

עליזה לביא: למה אני אשמה שהאחיינית שלי דפקה לי אתה רכב?

עליזה לביא: אני שלושים שנים לא תבעתי את חברת הביטוח ופתאום ביום אחד זה קורה.

אלעד אלקובי: ענף ביטוח הרכב הוא שוק תחרותי ביותר.

אלעד אלקובי: כלומר, יש פתרונות.

אלעד אלקובי: זה לא שאין פתרונות.

משה גפני: אתה הבנת מה אנחנו אומרים?

אלעד אלקובי: כן.

משה גפני: אני חיכיתי עם הדיון הזה שייקח יותר זמן כי אני מבין שהוא מורכב יותר.

משה גפני: אתם הרגולטור, אתם המפקחים, אתם מתערבים בהרבה מאוד דברים, לפעמים אפילו סוכני הביטוח מתלוננים על התערבות היתר שלכם.

משה גפני: אני אומר את זה לא כדי להקניט.

משה גפני: במקום מסודר במדינה מסודרת, אתם הרגולטור ואתם מפקחים על העניין הזה.

משה גפני: אנחנו ציפינו שתשבו אתם יחד ותגיעו למדרג, למקום מוסכם.

משה גפני: אני יודע שזה לא ביטוח חובה, אני יודע שזה ביטוח מקיף אבל הוא ביטוח כי אחרת יש נזק עצום לנהג הזה או למבוטח.

משה גפני: לקבוע מדרג.

אלעד אלקובי: בהמשך לשיחה שלנו, אכן חברה נוספת השיקה מסלול שהיא מקבלת בו מבוטחים עם שתי תביעות בצורה מסוימת.

אלעד אלקובי: כמו שאמרתי, יש עוד חברות שמקבלות היום מבוטחים גם עם שלוש תביעות.

אלעד אלקובי: כלומר, יש שוק תחרותי.

אלעד אלקובי: יש אפשרות ביטוח.

אלעד אלקובי: אמרתי, מעל מספר מסוים של תביעות, נכון, אין אפשרות לביטוח.

ליאור רוזנפלד: זה לא מדויק מה שאתה אומר.

משה גפני: מר רוזנפלד, לא נלך הביתה בלי שאתה תדבר.

אלעד אלקובי: בסוף זה ניהול הסיכונים של החברות.

אלעד אלקובי: מה שאנחנו מכירים, יש עוד חברות שכבר מתכוונות להגיש תעריפים, בעצם לתת פתרונות גם למבוטחים הללו עליהם דיברנו.

אלעד אלקובי: אמרנו שהסיכון כמובן יתומחר בהתאם לניהול הסיכונים, אבל כבר היום החברות מגישות.

משה גפני: אני סוכן ביטוח, אין לי חברת ביטוח, אני לא רוצה לבטח מישהו שעבר תאונת דרכים ואני הייתי צריך לכסות לו נזק.

משה גפני: אני עכשיו לא רוצה לבטח.

משה גפני: אתה שותק?

משה גפני: אני לא רוצה לבטח יותר.

משה גפני: פעם אחת, לא מבטח אותו ביטוח מקיף.

משה גפני: אתה שותק?

אלעד אלקובי: סוכן ביטוח משווק פוליסה.

אלעד אלקובי: הוא לא מבטח.

משה גפני: בסדר.

משה גפני: חברת ביטוח.

אלעד אלקובי: נכון להיום אין הוראת דין שמחייבת חברת ביטוח לבטח.

משה גפני: אין מדרג כזה.

משה גפני: אין נייר.

אלעד אלקובי: אין מדרג כזה.

אלעד אלקובי: כמו שאין שום הוראת דין שתחייב בעל מכולת למכור מוצר כלשהו.

משה גפני: לא לזה התכוונו.

משה גפני: מר רוזנפלד.

ליאור רוזנפלד: חבר הכנסת גפני, אנחנו התכנסנו כולנו בדצמבר 2017, התבקשה רשות שוק ההון וגם איגוד חברות הביטוח לבוא עם פתרונות.

ליאור רוזנפלד: אנחנו נמצאים היום ביוני 2018 ומנהלים כאן דיון כאילו זה דיון ראשון.

ליאור רוזנפלד: זה לא דיון ראשון ולא הגיעו שום פתרונות.

ליאור רוזנפלד: כמו שאמרה חברת הכנסת לביא, התופעה הולכת ומחמירה.

ליאור רוזנפלד: אני לא יודע איך לא יודעים מה היקף התופעה אבל ההיא תופעה מאוד גדולה.

אלעד אלקובי: יש לכם נתונים?

משה גפני: עכשיו הוא ברשות דיבור.

ליאור רוזנפלד: חבר הכנסת גפני, לא יכול להיות שמבוטח שהחנה את הרכב בקניון, חזר ומצא את הרכב שלו אחרי תאונה, וכמו שאמרה חברת הכנסת לביא אחרי חודשיים גם נפל עליו עץ, יש לו שתי תביעות וחברות ביטוח לא מקבלות אותו.

ליאור רוזנפלד: אין הבדל בין התביעות.

ליאור רוזנפלד: כל תביעה בחברת ביטוח נחשבת כתביעה.

ליאור רוזנפלד: אין מדרג של סכום התביעה ולא יכול להיות שאזרח תמים שיהיו לו שתי תביעות לא יתקבל לביטוח.

ליאור רוזנפלד: נאמר כאן על ידי אלעד שיש עוד חברה.

ליאור רוזנפלד: יש חברת ביטוח אחת שאנחנו כבר ציינו את שמה בדיון הראשון.

ליאור רוזנפלד: מאז לא יצאה עוד חברת בהודעה כזאת.

אלעד אלקובי: וגם זה חלקי.

ליאור רוזנפלד: וגם זה חלקי ובתנאים מסוימים.

ליאור רוזנפלד: עוד תיקון, ואנחנו מתקנים את זה בפעם השנייה, לא מדובר רק בביטוח מקיף אלא מדובר גם בביטוח צד ג'.

אלעד אלקובי: צד ג' עוד יותר גרוע.

ליאור רוזנפלד: עוד יותר גרוע.

ליאור רוזנפלד: בכלל לא מקבלים.

ליאור רוזנפלד: נוסעים אנשים על הכביש והרי כולנו יודעים מי נוהג ברכבים עם ביטוח צד ג', אנשים קשי יום, אנשים צעירים, אנשים שאין להם רכב יקר ואותם אנשים נוסעים ללא ביטוח.

משה גפני: למה היית מצפה עכשיו?

ליאור רוזנפלד: חבר הכנסת גפני, הם פוגעים ברכב אחר בכביש ואין מי שישלם לאותו נהג שנפגע, לאותו נהג תמים, כי חברת הביטוח לא רצתה לקבל אותו עם תביעה או עם שתי תביעות.

ליאור רוזנפלד: אנחנו מצפים שתצא מכאן הודעה היום – זה דיון שני וחברת הכנסת לביא ביקשה את זה כבר בדיון הראשון – הודעה חד משמעית מאיגוד חברות הביטוח ומהפיקוח שהחל מהיום הם מקבלים רכבים גם עם שתי תביעות לביטוח מקיף ולביטוח צד ג'.

ליאור רוזנפלד: נקודה.

משה גפני: תודה רבה.

משה גפני: חבר הכנסת מיקי לוי.

מיקי לוי: הייתה לי התנסות בארצות הברית בביטוח רכב ובארצות הברית העסק מאוד מאוד ברור.

מיקי לוי: יש מדרג, כמו שהם אומרים.

מיקי לוי: עשיתי תאונה ראשונה, עשיתי תאונה שנייה, אני משלם פרמיה כזו וכזו.

מיקי לוי: לכן אני אומר לך שלא יהיה פתרון אלא חקיקה מוועדת הכספים.

מיקי לוי: חובת קיום ביטוח על פי מדרג, חקיקה מוועדת הכספי.

מיקי לוי: שלח את הרגולטור שיביא לך הצעה ואם לא יעשה זאת, אנחנו נעשה זאת.

מיקי לוי: אזרחי מדינת ישראל נוסעים בלי ביטוח וזה הכי חמור כשפוגעים בצד ג', אז לנזקי גוף יש פתרון, מדינת ישראל מצאה פתרון, אבל לנזקי רכוש, וזה עלול להיגמר לא רק בנזק לרכוש לרכב אלא לנזק ברכוש לצד ג', אין פתרון ולפעמים מדובר בכסף רב.

מיקי לוי: אני יכול לגלות שכאשר למדתי באוניברסיטה, לא ידעתי מה לעשות עם עצמי, אז גם לימדתי נהיגה וגם הייתי שמאי כך שאני מתמצא בעניינים האלה.

משה גפני: תודה.

משה גפני: גיל סלומון.

גיל סלומון: אדוני, אני קצת המום ממה שקורה כאן.

גיל סלומון: אנחנו היינו כאן בדיון הקודם.

עליזה לביא: גם אז היית המום.

גיל סלומון: גם אז הייתי המום ועכשיו אני עוד יותר המום ואני אומר לך למה אני המום.

גיל סלומון: אנחנו כאן מדברים בעולם תחרותי.

גיל סלומון: חברות ביטוח רוצות לבטח.

גיל סלומון: זה לא שהן לא רוצות לבטח.

גיל סלומון: הן רוצות לבטח וכמה שיותר.

גיל סלומון: ענף הרכב - וגם הפיקוח הוציא בזמנו נתונים - הוא לא ענף מי יודע מה רווחי בתחום הביטוח.

גיל סלומון: החברות בתחרות עזה אחת עם השנייה.

גיל סלומון: אחרי הדיון הקודם בו הובא לכאן מקרה, אני יצאתי וב-וובי חיפשנו את הנתונים ומצאנו ארבע פוליסות.

גיל סלומון: יש ביטוחים ישירים, לא כל דבר עובר דרך הסוכן כנראה, יש פתרון לכולם.

גיל סלומון: יש אינטרס של חברות הביטוח לבטח.

גיל סלומון: אנחנו לא מדברים כאן על ביטוח חובה.

משה גפני: כאן יכולים להגיד מה שרוצים.

משה גפני: פעם אחת אתם הרווחתם כסף בדיון, פעם אחת הפסדתם.

משה גפני: עכשיו, אם הייתה לי ממחטה, הייתי מנגב את הדמעות.

גיל סלומון: אלה עובדות.

גיל סלומון: אדוני, אלה עובדות.

משה גפני: כן, עובדות.

משה גפני: אתם רוצים לבטח ואתם רוצים להרוויח כסף.

משה גפני: מה דעתך על זה?

משה גפני: לכן, אם מישהו עשה שתי תאונות, אתה לא רוצה לבטח אותו.

גיל סלומון: אלה לא שתי תאונות.

גיל סלומון: אדוני, לכל חברה יש מדיניות חיתום שונה, אנחנו כמובן לא נכנסים לזה, מבחינת הגבלים עסקיים.

משה גפני: זה בסדר.

משה גפני: אני בעד.

גיל סלומון: אני רק יכול לומר לך שיכול להיות שיש חברות שסופרות תביעות ויכול להיות שיש חברות שסופרות את הסכומים של התביעות אבל לפי מה שמספרים כאן, שאם נופל פעמיים עץ תוך חודש על אותו רכב מחוץ לאותו קניון, זה מדליק נורה אדומה.

משה גפני: ולכן מה הצעתך?

ליאור רוזנפלד: אני אומר שיש גם מקומות שגובים יותר פרמיות ולכל חברה יש את המדיניות שלה.

ליאור רוזנפלד: חברה אחת יכולה לגבות סכום יותר גבוה וכולי.

ליאור רוזנפלד: יש פתרון לכולם.

ליאור רוזנפלד: אני מזכיר שלא מדובר על בן אדם שמורידים אותו מהכביש.

ליאור רוזנפלד: מדובר רק על ביטוח צד ג'.

ליאור רוזנפלד: לא מדובר על ביטוח חובה.

ליאור רוזנפלד: הוא יכול להמשיך לנהוג.

משה גפני: אתה לא צריך להזכיר לנו את זה כל הזמן.

משה גפני: אנחנו יודעים.

ליאור רוזנפלד: אני רוצה לתת דוגמה.

עליזה לביא: זה לא נכון שלא מורידים אותו מהכביש.

עליזה לביא: אם אני יודעת שבגלל הבן שלי או הבת שלי או אשתי אני לא אוכל לבטח את הרכב המשפחתי, אחד הרכבים, אתה מוריד את הבן אדם מהכביש כי המשפחה עושה את השיקול שלה.

משה גפני: כן, אבל הוא צודק.

משה גפני: זה לא להוריד מהכביש אלא זה שלא יהיה ביטוח.

ליאור רוזנפלד: אני לא מוריד מהכביש.

ליאור רוזנפלד: אתן דוגמה אחרת לגמרי.

ליאור רוזנפלד: כשאדם נכנס לבנק.

ליאור רוזנפלד: בעבר הוא היה אזרח בסדר ובשנים האחרונות יש לו קשיים בחשבונות שלו ויש לו מצב כלכלי קשה.

ליאור רוזנפלד: הבנק מחויב לתת לו הלוואה?

משה גפני: לא.

ליאור רוזנפלד: לא.

משה גפני: רק אם הוא נכה.

ליאור רוזנפלד: ועל משכנתא עם 50 אחוזים ביטוח, בשיפוי.

ליאור רוזנפלד: זה שוק עסקי.

ליאור רוזנפלד: למרות שהשוק עסקי, הוא שוק מורכב.

ליאור רוזנפלד: עדיין אין בן אדם בארץ שאין לו פתרון ואני אומר שאחרי שיצאנו מהדיון כאן בפעם הקודמת, עם אותו מקרה שהובא לכאן, יצאנו החוצה ועשינו באפליקציה של וובי ומצאנו פתרון לאותו בן אדם שהסיפור שלו עלה כאן בדיון.

משה גפני: תודה.

ישראל גרטי: אני בא למחוא כפיים על הדוגמה.

משה גפני: על פי התקנון אתה לא יכול למחוא כפיים.

משה גפני: תמחא לו כפיים בחוץ.

ישראל גרטי: אני די המום.

ישראל גרטי: אנחנו כאן חצי שנה אחרי הדיון הראשון.

ליאור רוזנפלד: מהמום להמום.

ישראל גרטי: אנחנו חצי שנה אחרי הדיון.

ישראל גרטי: אנחנו נפגשנו עם הפיקוח.

ישראל גרטי: אנחנו כלשכה באנו לפיקוח והצענו הצעות.

ישראל גרטי: דיברנו על אפשרות להעלות השתתפות עצמית למבוטח.

ישראל גרטי: אנחנו כבר לא מדברים על גובה ההשתתפות העצמית.

ישראל גרטי: מצדי שיכפילו את ההשתתפות העצמית למבוטח, שייקחו פרמיה כפולה ואז זה שוק חופשי ואני מבטיח לכולם שברגע שהשוק הזה חופשי, המחירים יהיו מחירים נכונים וגם החברה בסוף תרוויח.

ישראל גרטי: ברגע שחברת ביטוח אחת בה המבוטח מבוטח אומרת לו שהיא מסרבת לבטח אותו, אין לו סיכוי להיות מבוטח.

ישראל גרטי: יש כאן בעיה והיא מאוד מאוד קשה.

ישראל גרטי: אני חושב שבאחריות של כולנו כאן למצוא את הפתרון לכך.

ישראל גרטי: יש מנגנונים שיכולים לשמור גם על חברות הביטוח.

ישראל גרטי: אנחנו לא רוצים חלילה שחברת הביטוח תפשוט את הרגל.

ישראל גרטי: זה לא המצב וזה גם לא יקרה.

ישראל גרטי: אבל אנחנו באים ואומרים שיש מנגנונים.

ישראל גרטי: יש גם כלים.

ישראל גרטי: יש גם טכנולוגיה מתקדמת.

ישראל גרטי: אנחנו אמרנו לפיקוח שגם אפשר לחייב מבוטח עם שתי תביעות למובילאיי שהוא כן מקטין את מספר התאונות.

משה גפני: נכון.

משה גפני: דיברנו על זה.

ישראל גרטי: חברים, יש פתרונות.

ישראל גרטי: אני חושב שלבוא ולהמשיך את הדיון כאילו אין בעיה, לא.

ישראל גרטי: אני יכול לומר לכם שאני חצי שנה בתפקיד, נפגשתי עם כל מנהלי האגפים בחברות הביטוח, מנהלי האגפים האלמנטריים, והם מכחישים את הבעיה.

ישראל גרטי: הבעיה קיימת.

ישראל גרטי: אני מקבל כל יום טלפונים ממבוטחים, מסוכנים, כל הרשתות שלנו מפוצצות בבעיות.

עליזה לביא: אם הוועדה לפניות הציבור מקיימת היום דיון בנושא, אתה יכול להבין שיש בעיה.

קריאה: הדיון בוטל.

ישראל גרטי: יש גם בעיה שאנחנו העלינו בדיון הקודם.

ישראל גרטי: מבוטח שפעם ראשונה רכש רכב, מסרבים לבטח אותו.

ישראל גרטי: אם חלילה הוא לא בן 26 וסיים כרגע את האוניברסיטה, הוא בן 30 כי הוא התחיל ללמוד מאוחר, נקודת המוצא היא שבטוח הוא רמאי, גנב ושקרן ואז אין לו ביטוח.

ישראל גרטי: אז הוא צריך לעשות קומבינה כזו או אחרת או לנסוע בלי ביטוח.

ישראל גרטי: חברים, זה קורה.

מיקי לוי: אדוני, היום יש סנכרון בין חברות הביטוח לגבי כל סוגי הרכב.

מיקי לוי: זאת אומרת, אם הרכב שלי עשה תאונה בחברת ביטוח איקס, חברת ביטוח ואי יודעת על כך.

מיקי לוי: נגמרו הימים שבאת לחברת ביטוח, ביטחת רכב שהיה פעם עם תאונה, עשית עוד תאונה, קיבלת את כל השווי שלו.

מיקי לוי: נגמר.

מיקי לוי: העסק מסונכרן.

מיקי לוי: יודעים בדיוק מתי הרכב הזה עשה את הביטוח, מה עלות התיקון, אם היה טוטל לוסט או לא היה.

מיקי לוי: יודעים הכול.

מיקי לוי: אנחנו צריכים לאמץ את המודל של ארצות הברית.

מיקי לוי: הבעלים של אותו רכב שעשה תאונה פעם ראשונה, שנייה, שלישית ורביעית נושא בעלות הפרמיה המוגברת עבור ביטוח הרכב שלו.

מיקי לוי: אם אנחנו כמחוקקים לא נפתור את הבעיה הזאת, אנחנו גורמים לאזרחי מדינת ישראל עוול ולהיות עבריינים כי לא מבצעים ביטוח.

מיקי לוי: חד משמעית, מהניסיון שלי.

עליזה לביא: אדוני, אני מזכירה שבדיון הקודם אמרנו שהדבר האחרון שאנחנו רוצים לעשות זה לחוקק.

עליזה לביא: להוסיף עוד חוק על הרגולציה.

עליזה לביא: שמענו דברים וקיווינו.

מיקי לוי: עליזה, אני מתנצל שאני מפריע לך.

מיקי לוי: אם יבוא הרגולטור, אם תבוא דורית ותגיד שהיא מוציאה הוראה שמהיום והלאה זו המשוואה, זו הפרמיה, היא מחייבת וחברה שלא תבטח, תיקנס, זה סיפור אחר.

מיקי לוי: אני נגד חקיקה מיותרת.

עליזה לביא: אנחנו כאן בדיון נוסף.

עליזה לביא: זה מה שקיווינו בדיון הראשון וזו הייתה ההבנה, שבאמת אתם תתערבו ותגידו את הדברים שלכם.

עליזה לביא: הרי גם כך יש לכם הרבה מאוד טרוניה על כך שאתם מוציאים הרבה מאוד חוזרים.

עליזה לביא: נכון?

עליזה לביא: הרבה מאוד.

עליזה לביא: אז ציפינו לעוד חוזר אחד בנושא שלנו וזה לא קרה.

עליזה לביא: אין כאן שינוי ואתה מחזיר את הכדור למגרש שלנו.

עליזה לביא: אנחנו כאן שליחי ציבור, אנחנו לא יכולים להשאיר את המצב הזה שימשיך להתקיים.

עליזה לביא: הצענו או את המדרג.

עליזה לביא: אתם לא עריצים, אתם צריכים לתת פתרון.

מיקי לוי: תשאלי אותו.

מיקי לוי: יש מגמה שהם יכולים לעשות?

מיקי לוי: אם לא, אנחנו נעשה.

עליזה לביא: אנחנו מדברים על מענה לציבור ויש כאן סוג של הפרת חוזה.

עליזה לביא: אתם לא נותנים את המענה.

עליזה לביא: אתם זורקים כאן אנשים ואנחנו כאן בשביל לתקן את זה.

עליזה לביא: אם אדוני צריך לעשות את זה בחקיקה, אין ברירה, נעשה את זה בחקיקה.

מיקי לוי: יש בעיה להורות בתקנות לבצע את זה לחברת הביטוח?

מיקי לוי: אם אתם אומרים לנו לא, יש לנו מוצא.

אלעד אלקובי: בדיון הקודם חבר הכנסת גפני שאל שלוש שאלות מדויקות וענינו עליהן.

משה גפני: תכף נברר.

משה גפני: אני מבקש להמתין.

אלימלך פרנס: אני הוזמנתי על ידי הרב גפני.

אלימלך פרנס: ב-6 ביוני קיבלתי הודעה מהסוכן לקראת חידוש הביטוח שצריך להיות בסוף החודש שחברת הביטוח לא מוכנה לבטח אותי עקב שלוש תביעות בשנים 2016, 2017 ו-2018.

אלימלך פרנס: שאלתי מה עם חברות אחרות.

אלימלך פרנס: פנו לחברות אחרות, לחמש חברות, אני פניתי לחברה שישית.

משה גפני: אם מותר לדעת מה היו התביעות?

אלימלך פרנס: נזק עצמי.

אלימלך פרנס: ב-2016 תביעה אחת, ב-2017 עוד תביעה וב-2018 תביעה.

משה גפני: תאונה?

אלימלך פרנס: תאונה.

אלימלך פרנס: כן.

אלימלך פרנס: נגרם נזק מהתאונה.

אלימלך פרנס: הנזק הוא נזק עצמי.

אלימלך פרנס: הודיעו שלא מבטחים אותי.

אלימלך פרנס: שאלתי אותו מה עם חברות אחרות שהוא עובד אתן.

אלימלך פרנס: אף חברה לא הסכימה לבטח.

אלימלך פרנס: פניתי ל-AG, גם לא הסכימה לבטח.

אלימלך פרנס: אני אשמח לשמוע שיש פתרון.

אלימלך פרנס: אני כותב לסוכן עד מתי לא נוכל לבטח את הרכב, שנה, שנתיים, שלוש שנים?

אלימלך פרנס: הוא אומר שהוא מקווה שבשנה הבאה נוכל לחדש, אם יהיה לנו השנה ביטוח מקיף ללא תביעות.

אלימלך פרנס: לא יודעים כמה זמן חברת הביטוח לא תיתן לי לבטח את הרכב.

אלימלך פרנס: אם יש פתרון, אני אשמח לפתרון.

אלימלך פרנס: עוד 12 ימים נגמר לי הביטוח.

מיקי לוי: לאשתך יש רישיון רכב?

אלימלך פרנס: כן.

אלימלך פרנס: את שנינו לא מוכנים לבטח.

קריאה: זה תא משפחתי.

רות פרמינגר: ארגון נפגעי פעולות איבה.

רות פרמינגר: אני רוצה לומר שאנחנו רואים עוד פעם ועוד פעם ועוד פעם, אדוני היושב ראש וחברי הכנסת, שחברות הביטוח יש להן מוטו אחד, מה גורם לנו להרוויח ומה לא גורם לנו להרוויח ואז הן מתרחקות מזה.

רות פרמינגר: אני חושבת שלא יכול להיות שכל פעם שורת הרווח היא תהיה זאת שמדריכה את חברות הביטוח.

רות פרמינגר: זה לא יכול להיות שאנשים לא יוכלו לבטח את עצמם.

רות פרמינגר: כל פעם חברות הביטוח גם דואגות, כשאתה לא משלם את הפרמיה שלך ולא משנה לאיזה סוג ביטוח, הן תמיד מוציאות לך הודעות לתשלום.

רות פרמינגר: אני חושבת שצריך להיות מאוד נוקשים עם חברות הביטוח.

רות פרמינגר: אני ממש מרגישה שהרגולטור בעניין הזה מאוד חלש ונרפה ולא עושה את העבודה שלו כמו שצריך כי הוא לא מייצג אותנו המבוטחים.

רות פרמינגר: לא יכול להיות שכאשר אנחנו יכולים להבטיח להם את הכסף שלהם, אנחנו מבוטחים וכשיש להם איזושהי בעיה או איזה חשש, הם לא יבטחו אותנו.

רות פרמינגר: זה לא יכול להיות.

אבנר עורקבי: יושב ראש ארגון אהב"ה, ארגון הנכים בישראל המיוחד.

אבנר עורקבי: אני עוררתי את הנושא הזה לפני כחמש-שש שנים.

אבנר עורקבי: היה דיון בוועדה לפניות הציבור.

אבנר עורקבי: לא רצו לבטח רכבים, גם לי באופן אישי וגם לנכים אחרים.

אבנר עורקבי: אני רוצה לומר לך אדוני שאנחנו אנשים שיושבים בכיסאות גלגלים.

אבנר עורקבי: אנחנו נוסעים ברכבים כי אנחנו צריכים אותם לניידות שלנו.

אבנר עורקבי: אם אתה לא עושה לי ביטוח, אני לא יכול לנסוע.

אבנר עורקבי: כלומר, מנעת ממני ללכת לבדיקות רפואיות ולטיפולים רפואיים, מנעת ממני לסדר כל מיני סידורים, כלומר, אני כלוא בבית כנכה בכיסא גלגלים.

אבנר עורקבי: אדוני, פנינו למפקח על חברות הביטוח.

אבנר עורקבי: ישבנו אתו, הגדרנו לו את הפתרונות – שום דבר לא זז.

אבנר עורקבי: אני רוצה שאדוני ייקח את זה על עצמו, גם אתם חברי הכנסת.

אבנר עורקבי: אני מברך אותך עליזה על הדיון הזה.

אבנר עורקבי: אני מבקש שתארגנו חקיקה מסודרת כי כך זה לא יעבור.

אבנר עורקבי: אדוני, אני מבקש מאוד כי הנכים סובלים כאן.

אבנר עורקבי: יש לי הרבה נכים שסובלים ואין להם ביטוח והם בבית.

משה גפני: למה לא מבטחים אותם?

אבנר עורקבי: כי הם עשו תאונות.

ששון: גם לא תאונות.

ששון: לפעמים פתחו את המדף הזה לעלות לאוטו ואיזה רכב עבר ופגע בו.

ששון: הוא לא אשם, הוא רק רצה לעלות לאוטו.

ששון: פעמיים קרה להם ולא מבטחים אותם.

ששון: אין עם מי לדבר.

ששון: הוא פתח את המדף לעלות לאוטו, עבר רכב ופגע בו.

משה גפני: אני קצת מאוכזב, אבל לכל דבר יש פתרון בסוף.

משה גפני: אני ציפיתי שאתם תקיימו דיון יחד עם חברות הביטוח ותעשו מדרג.

משה גפני: עכשיו יש לי אתגר חדש, זה כבר סיפור חדש, הנושא של הנכים.

משה גפני: אנחנו כאן ועדה שעוסקת במפעלים שעומדים להיסגר ועובדים שצריכים ללכת הביתה ואנחנו מטפלים בהם.

משה גפני: הדבר הראשון שאנחנו מטפלים בו, הוא בנכים.

משה גפני: העברנו חוק שהיה מורכב כל כך ומסובך כל כך בגלל שלנכים אנחנו צריכים לדאוג.

משה גפני: אני רוצה לדעת האם בסוף מה שתאמר יהיה מדרג והמדרג מדבר או על המחירים או מספר התאונות או הבעיות שיש ואז מה קורה, האם צריך לחייב אותם במובילאיי, האם הביטוח צריך להיות יותר יקר, משהו שהרגולטור יכול לומר שזה המדרג.

משה גפני: אם אתם תעשו את זה וחברות הביטוח לא ישמעו לכם בגלל שאין לכם כוח חוקי, נעשה את זה כמו שהציע חבר הכנסת מיקי לוי, נעשה את זה בחקיקה.

ישראל גרטי: חבר הכנסת גפני, זה היה בעבר.

ישראל גרטי: בעבר הלא רחוק, לפני חמש-שבע שנים, במקרה שלמבוטח הייתה תביעה, הוא שילם עוד 7.5 אחוזים פרמיה, בשתי תביעות הוא שילם 15 אחוזים וכולי.

ישראל גרטי: זה היה.

משה גפני: מר אלקובי, אתה תאמר עכשיו את מה שאתה אומר ואני רוצה לדעת כתוצאה מהדברים שתאמר האם אני אפסיק להיות מאוכזב.

אלעד אלקובי: אני רוצה להתייחס כי עלו כאן כל מיני דוגמאות.

אלעד אלקובי: גם מהבדיקות שערכנו עם החברות - - -

משה גפני: יש לך את כל הזמן שבעולם.

משה גפני: אפילו שעתיים.

משה גפני: רק תעשה את זה בחמש דקות.

אלעד אלקובי: דיברתם על עצים נופלים.

אלעד אלקובי: ברוב החברות נזקי טבע מוחרגים ולא נחשבים כתביעה, מהבדיקות שאנחנו עשינו.

אלעד אלקובי: כנ"ל לגבי גניבת רכב.

אלעד אלקובי: לא נחשב כתביעה ולכן זה לא משפיע על הקבלה של המבוטח בעתיד.

אלעד אלקובי: דיברת על עבריינות.

אלעד אלקובי: אין כאן קשר לעבריינות.

אלעד אלקובי: בסוף אנחנו מדברים על ביטוח רכוש ולא על ביטוח חובה, כי על ביטוח חובה כבר דיברנו.

משה גפני: אני רוצה לדעת האם כבר אמרת שזה לא ביטוח חובה אלא ביטוח רכוש.

אלעד אלקובי: אמרתי.

משה גפני: אם לא אמרת, אז תגיד שוב.

אבנר עורקבי: רק שתבין שבלי הביטוח אין לי ניידות.

משה גפני: עד עכשיו הייתם מצוינים.

משה גפני: עכשיו אתם רק יכולים לקלקל.

אלעד אלקובי: העניין של אשמה, התייחסנו אליו.

אלעד אלקובי: בסוף, כשיש שיבוב - - -

משה גפני: אתם בחורים טובים.

משה גפני: תגידו מה אתם הולכים לעשות.

אלעד אלקובי: כשיש שיבוב, כלומר, אם אין אשמה של המבוטח, חברת הביטוח תובעת את חברת הביטוח שכנגד ולאחר מכן מבטלת את התביעה למבוטח.

אלעד אלקובי: כלומר, גם הוא נמחק מהיסטוריית התביעות של הרכב.

אלעד אלקובי: לכן אנחנו מדברים בעיקר על מצבים כמו שהציף האדון.

אלימלך פרנס: זה לוקח שנים.

אלעד אלקובי: על אשמת מבוטח ושלוש תביעות ומעלה.

משה גפני: ימחקו או לא ימחקו, עוד עשר שנים או עוד 50 שנים.

משה גפני: בסדר.

משה גפני: יש מדרג או אין?

אלעד אלקובי: לגבי מה שאבנר העלה, אני ישבתי אתם בפגישה.

אלעד אלקובי: בסוף, כשפניות מגיעות אלינו, אנחנו יודעים לתת להן מענה.

אלעד אלקובי: זה לא שייך לפתרון רוחב שצריך לתת במקום הזה.

אלעד אלקובי: יחד עם זאת, יש לנו כלים.

אלעד אלקובי: אני לא חושב שהמדרג הספציפי הזה שמדובר בו עכשיו הוא הפתרון קסם שייתן מענה לסיפור הזה.

אלעד אלקובי: יש לנו כלים, חלקם אנחנו חושבים שייושמו בשנה הקרובה, לחלקם ייקח קצת יותר זמן.

אלעד אלקובי: בטווח הארוך, לדעתנו חברות הביטוח יהיו חייבות לבטח את האנשים האלה.

אלעד אלקובי: זה לא שאין שם כסף.

אלעד אלקובי: דיברתם על שורת הרווח של חברות הביטוח, הן מחפשות להרוויח.

אלעד אלקובי: כמו שאנחנו רואים את זה, בסוף התחרות, כניסה של חברות חדשות, תיתן את הפתרון לסוגיה הזאת.

אלעד אלקובי: עד כאן דעתנו.

משה גפני: אני מאוכזב.

עליזה לביא: יצאת לא מרוצה.

משה גפני: לא.

משה גפני: אני מאוכזב מכל העניין הזה.

משה גפני: זה דבר שהוא בלתי אפשרי.

משה גפני: אני מאוד מבקש שתכינו מדרג.

משה גפני: אל תגיד לי שאתם מטפלים.

משה גפני: אני יודע שאתם מטפלים.

משה גפני: אנחנו לא רצינו את הטיפול.

משה גפני: לא ביקשנו את זה.

משה גפני: זה לא הנושא שלנו.

משה גפני: אתם חייבים לטפל, בטח, אתם לא יכולים להשאיר אנשים כך וחברות הביטוח יעשו מה שהן רוצות.

משה גפני: לא לזה הכוונה שלנו.

משה גפני: אנחנו מבקשים שיהיה מדרג, מה קורה כאשר יש שתי תביעות, מה קורה כאשר יש ארבע תביעות.

משה גפני: צריך למצוא פתרונות.

משה גפני: מה צריך לעשות, האם צריך להביא מכשירים שהמכשירים האלה מצמצמים תאונות, האם צריך לשלם ביטוח יותר משמעותי, אבל להביא מדרג כמה זה בתאונה אחת שעולה כך וכך כסף, שהתביעה היא על סכום מסוים, כמה בשתי תאונות, כמה בשלוש, בארבע וכולי.

משה גפני: אתם הרגולטור.

משה גפני: אתם צריכים להביא את זה.

משה גפני: אם בתוך חודש אני לא מקבל את זה, אחרי שכבר עברו כל כך הרבה חודשים מאז הישיבה הראשונה, אנחנו נתקדם.

מיקי לוי: אני אחזור למדרג הישן.

מיקי לוי: 7.5 אחוזים, 15 אחוזים ו-22 אחוזים.

רות פרמינגר: ומהות התביעה.

מיקי לוי: לא צריך מהות.

מיקי לוי: לא נצא מזה.

מיקי לוי: בסכום הביטוח היה מדרג קיים.

מיקי לוי: תביאו את המדרג הזה, תנו הוראה בהוראה של דורית לחברות הביטוח ושלום על ישראל.

מיקי לוי: אם לא, זאת תהיה מהות החקיקה.

משה גפני: אני מבקש תוך חודש.

משה גפני: אני לא הולך להוציא מכתבים אבל זאת פגיעה בוועדה.

משה גפני: אנחנו דיברנו בישיבה הקודמת לפני חודשים ארוכים שתעשו את זה.

משה גפני: אני חוזר עכשיו על מה שדיברנו קודם.

משה גפני: נדמה לי שהוא הציע את זה גם בישיבה הקודמת.

עליזה לביא: נכון.

משה גפני: אלה דברים שהיה צריך לעשות.

משה גפני: הייתם יכולים לבוא לפני חצי שנה או ארבעה חודשים ולהגיד לנו שאתם סבורים שיש פתרונות גם בלי המדרג.

משה גפני: הייתם אומרים לנו את זה, הייתי מכנס את הוועדה מיד באותו שבוע.

משה גפני: אנחנו מחכים כי חשבנו שזה ייקח יותר זמן, גם הוועדה עמוסה, אבל לא לעשות כלום?

משה גפני: אתה בא להסביר לי שעכשיו יש סוגיה חדשה שעלתה ולא עלתה בפעם הקודמת?

משה גפני: הנכים.

משה גפני: זה שאתה בשתדלנות פותר להם את הבעיות, זה בסדר גמור, אני בעד שתדלנות, אני חושב שאיש לרעהו יעזורו.

משה גפני: אני רוצה פתרון לנכים.

משה גפני: פתרון.

משה גפני: אין מציאות כזאת שלא מבטחים נכה.

משה גפני: אנחנו חיים את הדבר הזה.

משה גפני: אנחנו לא נסכים למציאות שנכה יישאר בבית בגלל שאין לו ביטוח והוא יישאר בבית מכיוון שהוא לא יעז להסתכן בנסיעה שבסופו של דבר לא יהיה לו מהיכן לשלם אם הייתה פגיעה ברכב שלו.

משה גפני: אני רוצה פתרון לנכים.

משה גפני: תגידו במדרג הזה מה אתם הולכים לעשות.

משה גפני: אם לא, זה יעכיר את היחסים בינינו כי אנחנו עובדים יחד כל הזמן.

משה גפני: אם אתם לא יכולים לעשות את זה, אם אתם סבורים שלא, תגידו, אל תבואו פתאום באופן מפתיע כזה ותגידו שהבעיות נפתרות.

משה גפני: הבעיות לא נפתרות אלא הן מחריפות מחודש לחודש.

משה גפני: אנחנו מקבלים פניות, אתם מקבלים פניות.

משה גפני: צריך לעשות מדרג.

משה גפני: אומר חבר הכנסת מיקי לוי שכבר היה מדרג כזה.

אלעד אלקובי: אנחנו חוששים שמדרג כזה יעלה את הפרמיות ליתר המבוטחים.

אלעד אלקובי: זו הסיבה שלא נעשה מדרג.

משה גפני: עם כל הכבוד, בעוד חודש תבוא ותגיד.

ישראל גרטי: אתה תמיד יכול לבדוק.

ישראל גרטי: למה אתה חושש?

ישראל גרטי: אין מה לחשוש.

אלעד אלקובי: אין לכם נתונים וגם לנו אין.

משה גפני: קובי, אתה לא מנהל דיאלוג כאן בוועדה, עם כל הכבוד.

משה גפני: אתה היום בנזיפה בכלל.

משה גפני: מה אתה מנהל אתו דיאלוג?

משה גפני: שב אתו.

משה גפני: אני רוצה בתוך חודש תשובה.

משה גפני: אם התשובה היא שאין אפשרות לעשות את זה כי זה יעלה את מחיר הפוליסה, אנחנו נחוקק.

משה גפני: אנחנו בחקיקה טובים.

עליזה לביא: אדוני, ברשותך, לפני שיסתיים המושב.

עליזה לביא: אני מציעה שאנחנו נכין חוק כי אחרת סתם נבזבז זמן.

עליזה לביא: אם אנחנו לא נשים את החוק לפני שמסתיים המושב, אנחנו נבזבז זמן.

עליזה לביא: כך נוכל בראשית המושב הבא לחוקק.

מיקי לוי: תאמיני לי שהוא כל כך הרבה מכנס אותנו עד שלפעמים אני חושב שאני לא בחופש.

משה גפני: נראה.

משה גפני: אני אדבר עם הלשכה המשפטית ונראה איך עושים את הדבר הזה.

עליזה לביא: לפחות לקבל העתק.

משה גפני: מר אלקובי, אני עדיין מדבר יפה והכול בסדר ואני נותן לכם עוד חודש.

משה גפני: דע לך שמבחינתי זו אכזבה גדולה.

משה גפני: אני הייתי מצפה מהאגף שלכם שיבוא עם תשובות.

משה גפני: לומר בדרך שזה יעלה את מחירי הפוליסות שלל הביטוח, אנחנו לא אסופי שהגיע מהרחוב.

אלעד אלקובי: נתנו תשובות מדויקות.

אלעד אלקובי: העברנו לאדוני היושב ראש ולחברת הכנסת עליזה לביא תשובות.

משה גפני: בסדר.

משה גפני: עכשיו אני מבקש מדרג.

מיקי לוי: הם חוששים.

מיקי לוי: שדורית תוציא הוראה לכולם לבטח את כל מי שעשה תאונה.

מיקי לוי: הוראה.

מיקי לוי: לא תבטח – יקנסו אותם.

משה גפני: אני לא פותח את הדיון מחדש.

משה גפני: תגיד לי בתום החודש הזה שאתה לא רוצה בגלל הנושא של מחירי הפוליסות של הביטוח, תגיד שאתה כן יכול לעשות, אבל אני מצפה שאתה תביא מדרג.

משה גפני: אני מצפה שיהיה סעיף מיוחד לגבי הנכים.

משה גפני: בינתיים אני אבדוק עם הלשכה המשפטית אם אפשר כבר להתחיל להתכונן לחקיקה.

משה גפני: אני מעדיף שזה לא יהיה בחקיקה.

עליזה לביא: גם אנחנו.

משה גפני: זה לא דבר שראוי לחקיקה.

משה גפני: גם אתם תתרעמו על כך ובצדק.

משה גפני: אני גם מבין את העניין הזה אבל אם לא תהיה ברירה, זה מה שנעשה.

משה גפני: תשובה חודש מהיום.

משה גפני: מדרג – מצוין.

משה גפני: כמובן גם לגבי הנכים.

משה גפני: לא מדרג ולא פתרון לנכים – אנחנו נצטרך ללכת למקום אחר אבל אז אני גם אהיה אתכם במתח.

משה גפני: אתם תבקשו דברים ואני אומר שאני חושב שאפשר לפתור את זה באופן אחר.

משה גפני: אם זה היה נשמע איום, זה נכון.

משה גפני: תודה רבה.

משה גפני: הישיבה נעולה.